b'\n_START_ARTICLE_\nElmeri Kaksonen\n_START_SECTION_\nUra\n_START_PARAGRAPH_\nKaksonen on Savonlinnan Pallokerhon kasvatti. H\xc3\xa4n aloitti j\xc3\xa4\xc3\xa4kiekkoilun 7-vuotiaana. Kaksonen siirtyi B-juniori-ik\xc3\xa4isen\xc3\xa4 Saimaan Palloon kaudeksi 2004\xe2\x80\x932005. H\xc3\xa4n debytoi SM-liigassa kaudella 2007\xe2\x80\x932008, jolloin Kaksonen nousi loukkaantumissuman aikana SaiPan kokoonpanoon ja pelasi 26 runkosarjaottelua tehopistein 1+1=2. H\xc3\xa4n pelasi ensimm\xc3\xa4isen SM-liigaottelunsa 7. joulukuuta 2007 vieraissa Tampereen Ilvest\xc3\xa4 vastaan. Kaksonen teki liigauransa avausmaalin 19. helmikuuta 2008 H\xc3\xa4meenlinnan Pallokerhoa vastaan. H\xc3\xa4nen osumansa j\xc3\xa4i SaiPan 3\xe2\x80\x930-voittoon p\xc3\xa4\xc3\xa4ttyneen ottelun avaus- ja voittomaaliksi. Kaksonen teki joukkueen kanssa kaksivuotisen jatkosopimuksen tammikuussa 2008. H\xc3\xa4n vahvisti kauden aikana my\xc3\xb6s SaiPan A-nuoria kev\xc3\xa4\xc3\xa4n 2008 karsintasarjassa, jonka pistep\xc3\xb6rssin Kaksonen voitti tehoilla 4+6=10._NEWLINE_Kaudella 2008\xe2\x80\x932009 Kaksonen pelasi SM-liigassa vain 30 runkosarjaottelua polvivammojen takia. H\xc3\xa4n joutui joulukuussa 2008 viikoiksi sivuun. Kaksonen pelasi kuntouduttuaan yhden ottelun lainalla Mestis-joukkue Kotkan Titaaneissa tammikuussa 2009, mutta h\xc3\xa4n loukkasi toisen polvensa viikkoa my\xc3\xb6hemmin. Kaudella 2009\xe2\x80\x932010 Kaksonen pelasi SM-liigassa 47 runkosarjaottelua tehden kuusi sy\xc3\xb6tt\xc3\xb6pistett\xc3\xa4. H\xc3\xa4n pelasi syyskauden aikana my\xc3\xb6s kolmen ottelun verran lainalla Mikkelin Jukureissa. Huhtikuussa 2010 Kaksonen teki kaksivuotisen jatkosopimuksen SaiPan kanssa._NEWLINE_Kaudella 2010\xe2\x80\x932011 Kaksonen murtautui SaiPan SM-liigakokoonpanoon. 14. marraskuuta 2010 h\xc3\xa4n teki Tapparaa vastaan ensimm\xc3\xa4isen SM-liigamaalinsa kahteen vuoteen. Kaudella 2011\xe2\x80\x932012 Kaksonen teki l\xc3\xa4pimurtonsa SM-liigassa ja teki runkosarjassa tehot 11+14=25._NEWLINE_Toukokuussa 2012 Kaksonen teki kolmivuotisen sopimuksen Tapparan kanssa. H\xc3\xa4n otti alkukaudella 2012\xe2\x80\x932013 kuitenkin takapakkia urallaan, mutta paransi otteitaan kauden edetess\xc3\xa4. Yhteens\xc3\xa4 Kaksonen teki kauden aikana 53 runkosarjaottelussa tehot 5+6=11 ja 15 playoff-ottelussa viisi sy\xc3\xb6tt\xc3\xb6pistett\xc3\xa4. H\xc3\xa4n voitti kauden p\xc3\xa4\xc3\xa4tteeksi SM-hopeaa. Kaudella 2013\xe2\x80\x932014 Kaksonen onnistui tekem\xc3\xa4\xc3\xa4n 30 pelaamassaan runkosarjaottelussa vain kaksi tehopistett\xc3\xa4, mutta kev\xc3\xa4\xc3\xa4n 2014 pudotuspelien 18 ottelussa niit\xc3\xa4 syntyi kolme. H\xc3\xa4n pelasi kauden aikana my\xc3\xb6s kolme ottelua lainalla Mestis-joukkue Lemp\xc3\xa4\xc3\xa4l\xc3\xa4n Kisassa. Kaksonen voitti Tapparassa kauden p\xc3\xa4\xc3\xa4tteeksi SM-hopeaa, kuten my\xc3\xb6s seuraavan kauden 2014\xe2\x80\x932015 p\xc3\xa4\xc3\xa4tteeksi. Helmikuussa 2015 h\xc3\xa4n teki kaksivuotisen jatkosopimuksen joukkueen kanssa. _NEWLINE_Kesken kauden 2015\xe2\x80\x932016, tammikuun 2016 lopulla Kaksonen kuitenkin purki sopimuksensa Tapparan kanssa ja palasi kev\xc3\xa4\xc3\xa4seen 2017 asti ulottuvalla sopimuksella SaiPaan. Kev\xc3\xa4\xc3\xa4n 2016 pudotuspeleiss\xc3\xa4 h\xc3\xa4n oli joukkueen paras maalintekij\xc3\xa4 Chad Raun kanssa tehty\xc3\xa4\xc3\xa4n kuudessa puoliv\xc3\xa4lier\xc3\xa4ottelussa kaksi osumaa. Marraskuussa 2016 Kaksonen jatkoi sopimustaan SaiPan kanssa kahdella vuodella kev\xc3\xa4\xc3\xa4seen 2019 saakka. Kauden 2016\xe2\x80\x932017 lopulla h\xc3\xa4n joutui erikoiseen tilanteeseen oltuaan loukkaantumissuman ja siirtotakarajan siirtojen my\xc3\xb6t\xc3\xa4 SaiPan ainoa hy\xc3\xb6kk\xc3\xa4\xc3\xa4j\xc3\xa4, joka esiintyi my\xc3\xb6s kauden avauskokoonpanossa. Ennen runkosarjan kolmanneksi viimeist\xc3\xa4 9. maaliskuuta 2017 pelattua ottelua Kaksonen oli joukkueen ainoa hy\xc3\xb6kk\xc3\xa4\xc3\xa4j\xc3\xa4, joka oli onnistunut kauden aikana maalinteossa. H\xc3\xa4n oli my\xc3\xb6s mm. pelannut SM-liigassa 405 runkosarjaottelua enemm\xc3\xa4n kuin kokoonpanon toiseksi kokenein hy\xc3\xb6kk\xc3\xa4\xc3\xa4j\xc3\xa4 Teemu L\xc3\xa4ms\xc3\xa4 (uran 46. ottelu). Runkosarjan p\xc3\xa4\xc3\xa4tytty\xc3\xa4 Kaksonen oli SaiPan tehokkain kauden p\xc3\xa4\xc3\xa4t\xc3\xb6skierroksella terveen\xc3\xa4 ollut pelaaja tehoilla 7+10=17._NEWLINE_Kaudella 2017\xe2\x80\x932018 Kaksonen nousi SaiPan kapteenistoon. H\xc3\xa4n teki SM-liigan yhden kauden piste-enn\xc3\xa4tyksens\xc3\xa4 tehoilla 12+18=30, joilla Kaksonen oli joukkueen kolmanneksi paras pistemies Cody Kunykin kanssa. Kaudella 2018\xe2\x80\x932019 h\xc3\xa4n pelasi loukkaantumisten vuoksi runkosarjassa vain 20 ottelua. Huhtikuussa 2019 Kaksonen teki SaiPan kanssa kaksivuotisen jatkosopimuksen._NEWLINE_Kaksonen nimettiin kaudeksi 2019\xe2\x80\x932020 SaiPan kapteeniksi, kun Ville Koho luopui teht\xc3\xa4v\xc3\xa4st\xc3\xa4 per\xc3\xa4ti 12 vuoden j\xc3\xa4lkeen.'